## Rješenje kojim se izdaje suglasnost društvu Cosmopolian Life d.d. za osiguranje Zagreb, da obavljanje unutarnje revizije povjeri jednoj ili više osoba koje nisu u radnom odnosu s tim društvom za osiguranje

### NN 93/2006 (21.8.2006.), Rješenje kojim se izdaje suglasnost društvu Cosmopolian Life d.d. za osiguranje Zagreb, da obavljanje unutarnje revizije povjeri jednoj ili više osoba koje nisu u radnom odnosu s tim društvom za osiguranje

# HRVATSKA AGENCIJA ZA NADZOR FINANCIJSKIH USLUGA

**2182**

Na temelju članka 15. stavak 1. točka 4. alineja 3. i članka 8. stavak 1. Zakona
o Hrvatskoj agenciji za nadzor financijskih usluga (»Narodne novine« broj
140/05), te članka 147. stavak 4. Zakona o osiguranju (»Narodne novine« broj
151/05), Uprava Hrvatske agencije za nadzor financijskih usluga povodom zahtjeva
društva Cosmopolitan Life d.d. za osiguranje Zagreb, na sjednici održanoj 10.
kolovoza 2006. godine donijela je

## RJEŠENJE

I. Ne usvaja se zahtjev društva Cosmopolitan Life d.d. za osiguranje Zagreb,
Jurišićeva 9, za izdavanje suglasnosti da obavljanje unutarnje revizije povjeri
jednoj ili više osoba koje nisu u radnom odnosu s tim društvom za osiguranje.
II. Nalaže se društvu iz točke I. ovoga Rješenja organizirati poslove unutarnje
revizije sukladno odredbama članka 147. stavak 1., 2., 3., 5., i 6. Zakona o
osiguranju i o tome, u roku od petnaest dana, pismenim putem izvijestiti
Hrvatsku agenciju za nadzor financijskih usluga.
III. Ovo Rješenje objavit će se u »Narodnim novinama«

```
Obrazloženje
```

Društvo Cosmopolitan Life d.d. za osiguranje Zagreb obratilo se zahtjevom od 21.
srpnja 2006. godine da mu se odobri, sukladno odredbama članka 147. stavak 4.
Zakona o osiguranju, odobri, kao društvu za osiguranje s manjim opsegom
poslovanja, da poslove unutarnje revizije povjeri na obavljanje tvrtki Vienna
Insurance Group (Odjel za reviziju).
Navedeni zahtjev nije osnovan. Naime, temeljem odredbe članka 15. stavak 1.
točka 9. Zakona o Hrvatskoj agenciji za nadzor financijskih usluga, Hrvatska
agencija za nadzor financijskih usluga donijela je mišljenje da se »Društvom za
osiguranje s manjim opsegom poslovanja« smatra društvo koje ispunjava barem dva
od tri slijedeća uvjeta: bruto zaračunata premija društva u jednoj poslovnoj
godini ne prelazi 50 milijuna kuna; aktiva društva na dan bilance ne prelazi 80
milijuna kuna; ukupan prosječni broj zaposlenih u društvu u jednoj poslovnoj
godini ne prelazi 30, te da se društvo koje obavlja poslove reosiguranja,
neovisno o navedenim kriterijima, ne može smatrati društvom za osiguranje s
manjim opsegom poslovanja.
Slijedom navedenog, sukladno odredbama članka 147. Zakona o osiguranju Hrvatska
agencija za nadzor financijskih usluga može, zavisno o posebnostima poslovanja
svakog društva za osiguranje, izdati suglasnost, društvu za osiguranje s manjim
opsegom poslovanja (dakle, društvu koje ispunjava barem dva od navedena tri
kriterija), da obavljanje poslova unutarnje revizije povjeri jednoj ili više
osoba koje nisu u radnom odnosu s tim društvom za osiguranje pod uvjetom da ta
osoba ili osobe imaju zvanje ovlaštenog revizora ili ovlaštenog unutarnjeg
revizora stečeno sukladno zakonu kojim se uređuje revizija, odnosno stečeno
sukladno pravilima i programu kompetentne strukovne organizacije za stručno
obrazovanje unutarnjih revizora. Uvidom u financijske i statističke podatke iz,
ovoj Agenciji, dostavljenih godišnjih izvješća za 2005. godinu, utvrđeno je da
je društvo sa stanjem na dan 31. prosinca 2005. godine ostvarilo zaračunatu
bruto premiju u iznosu od 41.471.423,00 kuna, vrijednost aktive u iznosu od
92.054.024,00 kuna te je imalo ukupno 146 zaposlenih, iz čega proizlazi da ne
zadovoljava postavljene kriterije da bi se moglo smatrati društvom s manjim
opsegom poslovanja.
S obzirom na to da, prema navedenim kriterijima, društvo Cosmopolitan Life d.d.
za osiguranje Zagreb nije društvo s manjim opsegom poslovanja, to je odlučeno
kao u točki I. izreke ovoga Rješenja, te je točkom II. izreke društvu naloženo
poslove unutarnje revizije organizirati sukladno odredbama članka 147. stavak
1., 2., 3., 5. i 6. Zakona o osiguranju.
Temeljem članka 8. stavak 3. Zakona o Hrvatskoj agenciji za nadzor financijskih
usluga ovo Rješenje će se, po njegovoj konačnosti, objaviti u »Narodnim
novinama«

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-453-02/06-30/32
Urbroj: 326-304/06-2
Zagreb, 10. kolovoza 2006.

Predsjednik Uprave
**Ante Samodol**, v. r.

Rješenje, NN 93/2006-2182